
	REPUBLIKA HRVATSKA
 Trgovački sud u Zagrebu
  Zagreb, Amruševa 2/II


									  	85. St-4986/16-12
R E P U B L I K A    H R V A T S K A

R J E Š E NJ E

	Trgovački sud u Zagrebu, po sucu mr.sc. Ivani Koštarić Fegeš, u skraćenom stečajnom postupku u povodu zahtjeva FINANCIJSKE AGENCIJE iz Zagreba, Ulica grada Vukovara 70, za provedbu skraćenog stečajnog postupka nad dužnikom IMOSGRAD d.o.o., Samobor, Cvjetno naselje 26, OIB: 92739195684, 13. lipnja 2017. 

r i j e š i o   j e

I. Poziva se vjerovnik Tin Matić i partneri odvjetničko društvo d.o.o., Zagreb, Vlaška 95, OIB: 08908355669, u roku 8 dana od dana dostave ovog rješenja:

- uplatiti iznos od 1.000,00 kuna u Fond za namirenje troškova stečajnog postupka na račun IBAN broj: HR9223900011300000460, pozivom na broj 2001-4986-2016

- uplatiti dodatni iznos predujma od 5.000,00 kuna za namirenje troškova stečajnog postupka na račun IBAN broj: HR9223900011300000460, pozivom na broj 05-4986-2016.

II. Ako vjerovnik Tin Matić i partneri odvjetničko društvo d.o.o., Zagreb, Vlaška 95, OIB: 08908355669, ne postupi po pozivu suda iz točke I. izreke ovog rješenja, sud će donijeti rješenje o otvaranju i zaključenju skraćenog stečajnog postupka.

Obrazloženje

Financijska agencija podnijela je, 20. lipnja 2016., zahtjev za provedbu skraćenog stečajnog postupka nad dužnikom IMOSGRAD d.o.o., Samobor, Cvjetno naselje 26, OIB: 92739195684, na temelju odredbe čl. 429. st. 1. Stečajnog zakona (“Narodne novine” broj 71/15, dalje: SZ). U zahtjevu se u bitnome navodi kako je na dan 15. lipnja 2016. dužnik u Očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 1.988.886,83 kn, te da dužnik nije imao zaposlenih. 	Iz potvrde Hrvatskog zavoda za mirovinsko osiguranje (list 15. spisa) proizlazi kako dužnik nema zaposlenih.

Nakon uvida u sudski registar za dužnika, sud je oglasom od 2. ožujka 2017., koji je istoga dana objavljen na mrežnoj stranici e-oglasna ploča ovoga suda, pozvao osobe ovlaštene za zastupanje dužnika po zakonu u roku od 15 dana od dana objave oglasa, podnijeti sudu javnobilježnički ovjerovljen popis imovine i obveza dužnika na propisanom obrascu te je pozvao dužnikove vjerovnike u roku od 45 dana od dana objave oglasa, predložiti otvaranje stečajnog postupka nad dužnikom i po pozivu suda predujmiti sredstva za namirenje troškova postupka, uz upozorenje na pravne posljedice ne postupanja po pozivu iz navedenog oglasa iz čl. 431. SZ-a. Tako su u skladu s odredbama čl. 431. SZ-a, vjerovnici upozoreni da će sud po službenoj dužnosti donijeti rješenje o otvaranju i zaključenju skraćenoga stečajnog postupka ako u roku od 45 dana nijedan vjerovnik ne predloži otvaranje stečajnoga postupka i ako vjerovnici po pozivu suda ne predujme sredstva za namirenje troškova postupka.

Prema odredbi čl. 109. st. 2. u vezi s odredbom čl. 431. SZ-a, vjerovnik je ovlašten podnijeti prijedlog za otvaranje stečajnog postupka ako učini vjerojatnim postojanje svoje tražbine i stečajnoga razloga. Smatrat će se da je vjerovnik učinio vjerojatnim postojanje svoje tražbine ako njezino postojanje temelji na ovršnoj ispravi ili nepravomoćnoj sudskoj ili upravnoj odluci.  

Tin Matić i partneri odvjetničko društvo d.o.o., Zagreb, Vlaška 95, OIB: 08908355669 je, kao vjerovnik, 3. travnja 2017., podnio prijedlog za otvaranje stečajnog postupka nad dužnikom u bitnome navodeći kako ima novčanu tražbinu prema dužniku u iznosu od 216.821,02 kn (koji iznos uključuje i pripadajuću zakonsku zateznu kamatu) koja se temelji na ovršnoj ispravi – pravomoćnoj i ovršnoj presudi Trgovačkog suda u Zagrebu, poslovni broj Povrv-2272/15 od 10. prosinca 2015. (list 23.-27. spisa), te vjerodostojnoj ispravi – računu broj 39/2017-VL-01 od 2. ožujka 2017. (list 28. spisa), koje je dostavio uz prijedlog. Uvidom u navedenu ovršnu ispravu u bitnome je utvrđeno kako je ovdje dužniku kao tuženiku naloženo platiti navedenom vjerovniku kao tužitelju iznos od 95.625,00 kn zajedno sa zakonskom zateznom kamatom od 8. ožujka 2015. do 31. srpnja 2015. u visini od 15% godišnje, a od 1. kolovoza 2015. do isplate uvećanjem prosječne kamatne stope na stanja kredita odobrenih na razdoblje dulje od godine dana nefinancijskim trgovačkim društvima izračunate za referentno razdoblje koje prethodi tekućem polugodištu za pet postotnih poena (točka II. izreke navedene presude) i iznos od 3.023,31 kn (točka III. izreke navedene presude). Osim toga, uvidom u obračun kamata broj 17. (list 21. spisa) utvrđeno je kako po osnovi zakonskih zateznih kamata na iznos od 3.032,31 kn dužnik duguje navedenom vjerovniku iznos od 393,09 kn. Nadalje, uvidom u navedenu vjerodostojnu ispravu u bitnome je utvrđeno kako ovdje dužnik kao naručitelj usluge duguje navedenom vjerovniku ukupan iznos od 95.625,00 kn. Osim toga, uvidom u obračun kamata broj 18. (list 22. spisa) utvrđeno je kako po osnovi zakonskih zateznih kamata na iznos od 95.625,00 kn dužnik duguje navedenom vjerovniku iznos od 532,57 kn. Uzevši u obzir navedeno utvrđeno je kako je navedeni vjerovnik učinio vjerojatnim postojanje tražbine prema dužniku.

Nadalje, navedeni vjerovnik u prijedlogu za otvaranje stečajnog postupka navodi kako kod dužnika postoji stečajni razlog jer u očevidniku redoslijeda osnova za plaćanje ima evidentirane, neizvršene osnove za plaćanje u neprekinutom razdoblju od 120 dana u iznosu od 1.988.886,83 kn. Iz Potvrde o neizvršenim osnovama za plaćanje (list 65. spisa) proizlazi kako je na dan 17. svibnja 2017. dužnik u očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 455 dana. Budući da dužnik u očevidniku o redoslijedu plaćanja ima evidentirane neizvršene osnove za plaćanje u razdoblju dužem od 60 dana, zbog čega se, u skladu s odredbom čl. 6. st. 2. podstavak 1. SZ-a, smatra da je nesposoban za plaćanje, to je vjerovnik učinio vjerojatnim i postojanje stečajnog razloga nesposobnosti za plaćanje u smislu odredaba čl. 6. SZ-a.

Odredbom čl. 114. st. 1. SZ-a propisano je kako je podnositelj prijedloga za otvaranje stečajnog postupka dužan platiti predujam u iznosu od 1.000,00 kuna u Fond za namirenje troškova stečajnog postupka te po nalogu suda u roku od 8 dana dodatni iznos predujma koji ne može biti viši od 20.000,00 kuna. Dakle, podnositelj prijedloga već prilikom podnošenja prijedloga mora uplatiti predujam u iznosu od 1.000,00 kuna u Fond za namirenje troškova stečajnog postupka. Osim toga, podnositelj prijedloga, dužan je, po nalogu suda, uplatiti dodatni iznos predujma koji ne može biti viši od 20.000,00 kuna.

Iz Obavijesti o osiguranju sredstava za namirenje troškova stečajnog postupka, sadržanoj u zahtjevu za provedbu skraćenoga stečajnoga postupka, proizlazi kako u konkretnom slučaju nema zaplijenjenih novčanih sredstava na ime predujma za namirenje troškova stečajnog postupka.

	Uzevši u obzir navedeno, sud je, na temelju odredbe čl. 434. u vezi s odredbama čl. 431. i čl. 114. st. 1. SZ-a, pozvao navedenog vjerovnika platiti predujam u iznosu od 1.000,00 kuna u Fond za namirenje troškova stečajnog postupka čija je visina propisana odredbom čl. 114. st. 1. SZ-a.

Nadalje, s obzirom na to da u konkretnom slučaju osoba ovlaštena za zastupanje dužnika po zakonu nije u roku od 15 dana podnijela popis imovine i obveza dužnika, sud će biti dužan provesti prethodni postupak u kojem će utvrditi (ne)postojanje imovine stečajnog dužnika. Budući da se u prethodnom postupku provode neophodne radnje suda i tijela stečajnog postupka koje uzrokuju stvaranje troškova, to je, na temelju odredbe čl. 434. u vezi s odredbama čl. 431. i čl. 114. st. 1. SZ-a, sud pozvao navedenog vjerovnika na uplatu dodatnog predujma u iznosu od 5.000,00 kuna za pokriće troškova stečajnog postupka.

Prema odredbi čl. 94. st. 1. SZ-a, stečajni upravitelj ima pravo na nagradu za svoj rad i naknadu stvarnih troškova. Nagradu stečajnom upravitelju rješenjem određuje sud prema uredbi kojom Vlada Republike Hrvatske utvrđuje kriterije i način obračuna i plaćanja nagrade stečajnim upraviteljima (čl. 94. st. 2. SZ). Odredbom čl. 4. st. 1. Uredbe propisano je kako privremenom stečajnom upravitelju pripada pravo na jednokatnu nagradu za poslove obavljene u prethodnom postupku u iznosu od 3.000,00 kn do 20.000,00 kn. Nagradu privremenom stečajnom upravitelju određuje sud vodeći računa o složenosti poslova koje je obavio (čl. 3. st. 2. Uredbe). Nagrada se određuje u bruto iznosu (čl. 15. st. 1. Uredbe).

U konkretnom slučaju dodatni predujam u iznosu od 5.000,00 kn određen je na ime troškova prethodnoga postupka koji se sastoje od minimalne nagrade privremenom stečajnom upravitelju u iznosu od 3.000,00 kn, te predvidivih prosječnih troškova privremenog stečajnog upravitelja u ukupnom iznosu od 2.000,00 kn, i to: sudskih i drugih administrativnih pristojbi u iznosu od 400,00 kn, troškova telefona, interneta i sl. u iznosu od 100,00 kn, troškova prijevoza u iznosu od 100,00 kn, uredskih i sl. troškova u iznosu od 200,00 kn, te troškova izlučivanja i pohrane arhivske građe dužnika u iznosu od 1.200,00 kn.




Uzevši u obzir navedeno, sud je na temelju odredbe čl. 434. u vezi s odredbama        čl. 431 i čl. 114. st. 1. SZ-a, odlučio kao u točki I. izreke ovog rješenja.

Odluka iz točke II. izreke ovog rješenja temelji se na odredbama čl. 431. SZ-a. 

U Zagrebu 13. lipnja 2017. 
   	SUDAC:
              mr.sc. Ivana Koštarić Fegeš, v.r.

UPUTA O PRAVNOM LIJEKU:
Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana od dostave rješenja, a ulaže se putem ovog suda u 2 primjerka.


Za točnost otpravka - ovlašteni službenik
Petra Čiček

